เอกสารแนบ 3

รายงานคณะกรรมการตรวจสอบ

ในรอบปี พ.ศ. 2553 คณะกรรมการตรวจสอบ บริษัท เมืองไทยประกันภัย จำกัด (มหาชน)
ได้ประชุมร่วมกับฝ่ายจัดการและหน่วยงานต่างๆ ของบริษัท ซึ่งได้จัดประชุมรวม 4 ครั้ง
เพื่อพิจารณารายละเอียดและสอบทานงบการเงินประจำปี 2552 จำนวน 1
ครั้งและมีการประชุมร่วมกับสำนักงาน เอินส์ท แอนด์ ยัง จำกัด ซึ่งเป็นผู้สอบบัญชีของบริษัท
เพื่อสอบทานแผนการสอบบัญชีและความเป็นอิสระในการสอบบัญชี
และประชุมพิจารณารายละเอียดและสอบทานงบการเงินระหว่างกาล ภายหลังสอบทาน สำหรับงวด
3 เดือน 6 เดือน และ 9 เดือน ของปี พ.ศ. 2553 จำนวน 3 ครั้ง

คณะกรรมการตรวจสอบได้ปฏิบัติหน้าที่ตามขอบเขตและความรับผิดชอบตามที่ได้รับมอบหมายจากคณะกรรมการบริษัทและตามระเบียบบริษัทว่าด้วยหลักเกณฑ์และแนวทางปฏิบัติของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย
ได้แก่การสอบทานการกำกับดูแลกิจการที่ดี การสอบทานงบการเงิน
สอบทานการบริหารจัดการความเสี่ยง การสอบทานการประเมินการควบคุมภายใน
และกำกับดูแลงานตรวจสอบภายใน ซึ่งสรุปได้ดังนี้

1.  สอบทานการกำกับดูแลกิจการที่ดี
    คณะกรรมการตรวจสอบได้กำกับดูแลให้มีการเปิดเผยข้อมูลอย่างโปร่งใสและปฏิบัติตามประกาศของคณะกรรมการกำกับตลาดหลักทรัพย์
    ตลาดหลักทรัพย์แห่งประเทศไทย และกฎหมายที่เกี่ยวข้องกับการดำเนินธุรกิจ เช่น
    การสอบทานนโยบายการกำกับดูแลกิจการ สิทธิของผู้ถือหุ้น สิทธิของผู้มีส่วนได้เสีย
    จริยธรรมทางธุรกิจและการถ่วงดุลของผู้บริหาร
    และเพื่อให้มั่นใจว่าบริษัทได้ดำเนินการตามเงื่อนไขทางธุรกิจปกติ

2.  สอบทานความเพียงพอของระบบการควบคุมภายใน
    โดยการประเมินประสิทธิผลของระบบควบคุมภายใน
    และปรับปรุงกระบวนงานและระบบคอมพิวเตอร์หลักขององค์กร
    เพื่อการควบคุมภายในด้านประสิทธิผลและประสิทธิภาพของการดำเนินงาน
    การใช้ทรัพยากรอย่างมีประสิทธิภาพและประหยัด ซึ่งรวมถึงการดูแลทรัพย์สิน
    การป้องกันหรือลดข้อผิดพลาด ความเสียหาย การรั่วไหล การสิ้นเปลือง หรือการทุจริต
    ความเชื่อถือได้และครบถ้วนของข้อมูลทางการเงินและข้อมูลการปฏิบัติงาน

3.  สอบทานงบการเงินประจำปี 2552 และงบการเงินรายไตรมาสประจำปี 2553 ของบริษัท
    เพื่อให้มั่นใจว่าได้ปฏิบัติตามมาตรฐานบัญชีตามพระราชบัญญัติการบัญชี 2543
    ประกาศของคณะกรรมการกำกับตลาดหลักทรัพย์และตลาดหลักทรัพย์แห่งประเทศไทย
    ระบบบัญชีและงบการเงินมีความถูกต้องเชื่อถือได้
    คณะกรรมการตรวจสอบได้เชิญผู้สอบบัญชีร่วมประชุมพิจารณางบการเงิน
    ได้สอบทานและสอบถามผู้สอบบัญชีในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล
    รายการปรับปรุงบัญชีที่มีผลกระทบต่องบการเงินที่มีสาระสำคัญ

4.  กำกับดูแลงานตรวจสอบภายใน โดยการสอบทานการปฏิบัติงานตรวจสอบภายใน
    แผนการตรวจสอบ การประเมินผลการปฏิบัติงานของหน่วยงานตรวจสอบภายใน งบประมาณ
    และอัตรากำลัง นอกจากนี้คณะกรรมการตรวจสอบได้พิจารณาแผนการตรวจสอบประจำปี 2554
    ซึ่งได้จัดทำขึ้นบนพื้นฐานของการประเมินการควบคุมภายใน
    และตามมาตรฐานความเสี่ยงของบริษัท โดยวางแผนตรวจสอบกระบวนการรับประกันภัยทั่วไป
    กระบวนการสินไหมประกันภัยทั่วไป กระบวนการสินไหมประกันภัยรถยนต์
    กระบวนการขายซากอะไหล่และประมูลรถยนต์ตามสภาพ กระบวนการบริการของสาขาย่อย
    กระบวนการลงทุน กระบวนการบริหารความเสี่ยง กระบวนการด้านสารสนเทศและอื่นๆ
    เป็นต้น

5.  สอบทานแผนการสอบบัญชีและความเป็นอิสระของผู้สอบบัญชี
    ได้พิจารณาคัดเลือกผู้สอบบัญชีและค่าตอบแทนแล้ว
    เพื่อเสนอต่อคณะกรรมการบริษัทขออนุมัติที่ประชุมผู้ถือหุ้น ในปี 2554 ได้แต่งตั้งนายโสภณ
    เพิ่มศิริวัลลภ ผู้สอบบัญชีรับอนุญาตทะเบียนเลขที่ 3182 และ/หรือ นางสาวภูริ์พรรณ เจริญสุข
    ผู้สอบบัญชีรับอนุญาตทะเบียนเลขที่ 4950 และ/หรือ นางนงลักษณ์ พุ่มน้อย
    ผู้สอบบัญชีรับอนุญาตทะเบียนเลขที่ 4172 และ/หรือ นางสาวรัตนา จาละ
    ผู้สอบบัญชีรับอนุญาตทะเบียนเลขที่ 3734 แห่งบริษัทสำนักงาน เอินส์ท แอนด์ ยัง จำกัด
    เป็นผู้สอบบัญชีของบริษัท และกำหนดค่าสอบบัญชีประจำปีรวมทั้งสิ้นเป็นจำนวนเงิน 1,600,000
    บาท (หนึ่งล้านหกแสนบาทถ้วน) โดยมีรายละเอียดดังนี้

1)  สอบทานงบการเงินระหว่างกาล (รายไตรมาส 3 ครั้ง) เป็นจำนวนเงิน 600,000 บาท

2)  ตรวจสอบงบการเงินประจำปี พ.ศ. 2554 เป็นจำนวนเงิน 800,000 บาท

3)  สอบทานการด้อยค่าของสินทรัพย์ไม่มีตัวตนรวมถึงค่าความนิยม เป็นจำนวนเงิน 50,000 บาท

4)  ตรวจสอบรายงานประจำปี
    เพื่อเสนอต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ)***
    (หมายเหตุ ในระหว่างปี พ.ศ. 2553 คปภ
    กำหนดให้บริษัทจัดทำและยื่นรายงานประจำปีตามแบบ RBC
    โดยต้องให้ผ่านการตรวจสอบจากผู้สอบบัญชีรับอนุญาต เริ่มรายงานของไตรมาสสามของปี
    พ.ศ. 2554 เป็นต้นไป แต่เนื่องจากขอบเขตของการตรวจสอบนี้ คปภ
    ยังไม่ได้กำหนดอย่างชัดเจนในขณะนี้ ทางผู้สอบบัญชีจึงยังไม่ได้เสนอค่าตรวจสอบดังกล่าว
    จึงขอให้ที่ประชุมผู้ถือหุ้น พิจารณาอนุมัติให้คณะกรรมการบริษัท เป็นผู้อนุมัติค่าตรวจสอบดังกล่าว
    เมื่อทราบขอบเขตจากทาง คปภ อย่างชัดเจน)

5)  สอบทานรายงานควบคุมภายในและการลงทุนเสนอต่อสำนักงานคณะกรรมการกำกับและส่งเสริมการประกอบธุรกิจประกันภัย
    เป็นจำนวนเงิน 150,000 บาท

เพื่อนำเสนอที่ประชุมคณะกรรมการบริษัทและที่ประชุมสามัญผู้ถือหุ้นประจำปี 2554
พิจารณาอนุมัติต่อไป

คณะกรรมการตรวจสอบได้ให้ความสำคัญด้านการกำกับดูแลกิจการที่ดี การควบคุมภายใน
และการบริหารความเสี่ยงอย่างต่อเนื่อง เพื่อให้บริษัทมีการกำกับดูแลกิจการที่ดี
มีการควบคุมภายในที่เพียงพอเหมาะสมกับการดำเนินธุรกิจ
มีการบริหารความเสี่ยงให้อยู่ในระดับที่ยอมรับได้
ระบบบัญชีและรายงานทางการเงินมีความถูกต้องเชื่อถือได้ รวมทั้งมีการปฏิบัติตามกฎหมาย ระเบียบ
ข้อบังคับ ที่เกี่ยวข้องกับการดำเนินธุรกิจของบริษัท

ในนามคณะกรรมการตรวจสอบ

[]

(นายชูศักดิ์ ดิเรกวัฒนชัย)

ประธานกรรมการตรวจสอบ